ฟิทช์ให้อันดับหุ้นกู้โฮลซิมAA-(tha)
ฟิทช์จัดอันดับเครดิตหุ้นกู้ค้ำประกันโฮลซิม แคปปิตอล (ประเทศไทย) ที่ AA-(tha)
13 ต.ค. 2553

ฟิทช์จัดอันดับเครดิตหุ้นกู้ค้ำประกันโฮลซิม แคปปิตอล (ประเทศไทย) ที่ AA-(tha)
บริษัท ฟิทช์ เรทติ้งส์ (ประเทศไทย) คาดว่าจะให้อันดับเครดิตภายในประเทศ (National Rating) ระยะยาว ที่ระดับ ‘AA-(tha)’ แนวโน้มเครดิตมีเสถียรภาพ แก่หุ้นกู้ค้ำประกันของบริษัท โฮลซิม แคปปิตอล (ประเทศไทย) จำกัด มูลค่า 2 พันล้านบาท อายุไม่เกิน 7 ปี
อันดับเครดิตของหุ้นกู้สะท้อนถึง การได้รับการค้ำประกันในลักษณะไม่มีเงื่อนไข และไม่สามารถยกเลิกได้ จาก Holcim Ltd ภายใต้วงเงินค้ำประกันที่ไม่เกิน 110% ของเงินต้นของหุ้นกู้ค้ำประกัน ซึ่งสามารถครอบคลุมการชำระหนี้ให้แก่หุ้นกู้ดังกล่าวได้เต็มจำนวน โดย Holcim Ltd ได้รับการจัดอันดับเครดิตสากลระยะยาว (Long-term Issuer Default Rating) ที่ ‘BBB’ แนวโน้มเครดิตมีเสถียรภาพ  อันดับเครดิตของ Holcim Ltd สะท้อนถึงความเป็นผู้นำในตลาดโลก ในการผลิตและจำหน่ายซีเมนต์ หินก่อสร้าง และผลิตภัณฑ์อื่นที่เกี่ยวข้องกับการก่อสร้าง โดยกลุ่ม Holcim มีอัตราส่วนกำไรและกระแสเงินสดจากการดำเนินงาน ในระดับที่สูงกว่าระดับเฉลี่ยของผู้ประกอบการรายอื่น 
ฟิทช์กล่าวว่าการเปลี่ยนแปลงอันดับเครดิตของ Holcim และประเทศไทยที่อาจเกิดขึ้นในอนาคต อาจส่งผลกระทบต่ออันดับเครดิตภายในประเทศของหุ้นกู้ค้ำประกันดังกล่าวได้ โดยที่การปรับเปลี่ยนอันดับเครดิตสากลหนึ่งอันดับ อาจนำไปสู่การปรับเปลี่ยนอันดับเครดิตภายในประเทศมากกว่าหนึ่งอันดับได้